Gedagte vir die dag: Die openbaring van God se liefde | Maroela Media
Gedagte vir die dag: Die openbaring van God se liefde
God is liefde. Hiérin is God se liefde vir ons geopenbaar: sy enigste Seun het Hy na die wêreld toe gestuur sodat ons deur Hom die lewe kan hê. (1 Joh 4:8-9)
Lees 1 Johannes 4:7-17
Jesus se koms na die wêreld en Jesus se dood aan die kruis is die heel grootste openbaring van God se liefde vir mense. Johannes som dit netjies op in een van die Bybel se bekendste teksverse: "God het die wêreld so liefgehad dat Hy sy enigste Seun gegee het, sodat dié wat in Hom glo nie verlore sal gaan nie, maar die ewige lewe sal hê" (Joh. 3:16).
God bewys sy liefde vir jou in Jesus Christus. God is die Bron van alle liefde en Hy maak Homself sigbaar deurdat gelowiges mekaar lief het, skryf Die Bybellennium (p. 1752).
Jesus kom na die wêreld om God se liefde vir jou te demonstreer. Hy is God se grootste liefdesdaad aan mense. Omdat Hy in jou plek gesterf het, mag jý nou vir altyd leef as jy in Hom glo en behoort jy daardie liefde aan alle mense deur te gee. God gee sy Seun prys sodat jý die geskenk van die ewige lewe kan ontvang. Heel waarskynlik gaan jy vandag baie geskenke gee en ook ontvang. Onthou élke Kersfees dat God se Seun die grootste van alle Kersgeskenke is. Dit is dan ook die hoofrede waarom óns vandag geskenke vir mekaar gee: om ons dankbaarheid te betuig vir Gód se geskenk waardeur Hy sy liefde vir ons openbaar het.
Here Jesus, ek loof U dat U God se liefde vir my kom duidelik maak het. Maak dit vir my moontlik om soos U lief te hê en u liefdesboodskap aan ander deur te gee. Amen
Gedagte vir die dag: Jou liefde moet meer word
Gedagte vir die dag: Die Verlosser word gebore
Graag wil ek dankie se vir die wonderlike boodskape uit die Bybel dit is rerig baie mooi, ek is in Saudi en lees elke dag die maroela dan se ek dankie aan maroela om dit te plaas wat aangaan in ons land baie dankie aan almal vir jul werk en geseend is jul op die kersdag
Ek beaam en onderstreep! Baie dankie en baie seèn!
God is liefde? Dit is 'n besonder vreemde stelling. Met die term God, verwys die Christene en Islamiete na die El/Allah. Die vereerders van hierdie God het egter deur die eeue heen vir 'n ware bloedbad gesorg onder die mensdom. Met die kerstening van ons Germaanse voorouers is die Christendom met grof geweld op ons voorouers afgedwing. Ons Germaanse religie en kultuur is vervang met 'n Joods/Romeins/Griekse religie en kultuur (Christendom). Ons hele skrifsisteem, bekend as Rune, is deur die Christendom afgeskryf en vervang met 'n Romeinse skryfstelsel wat ons vandag nog gebruik. Ons hele Germaanse geskiedenis is afgeskryf en… Lees meer »